ការ​កាត់​ទោស​មេខ្មែរ​ក្រហម​ទាក់ទាញ​អ្នក​តាមដាន​ច្រើន
អ្នក​តាមដាន​សវនាការ​កាត់ទោស​អតីត​មេដឹកនាំ​ខ្មែរក្រហម​​​​នេះ​ចង់​ឱ្យ​មាន​​​សវនាការ​ករណី​សំណុំ​រឿង​​០០៣​និង​០០៤​ទៀត។
ប្រជាពលរដ្ឋខ្មែរដែលបានតាមដានមើលដំណើរការសវនាការកាត់ទោសអតីតមេដឹកនាំខ្មែរក្រហមជាន់ខ្ពស់ចំនួនបួននាក់តាមកញ្ចក់ទូរទស្សន៍នៅថ្ងៃពុធនេះ បានសម្តែងអារម្មណ៍សប្បាយរីករាយចំពោះការមើលឃើញអតីតមេដឹកនាំខ្មែរក្រហមជាន់ខ្ពស់បួននាក់ឈរនៅចំពោះមុខសាលាក្តីខ្មែរក្រហមដែលត្រូវប្រឈមនឹងបទចោទប្រកាន់ប្រល័យពូជសាសន៍សម្រាប់មរណភាពប្រជាពលរដ្ឋខ្មែរប្រមាណ១,៧លាននាក់ក្នុងអំឡុងចុងទសវត្សរ៍១៩៧០។ សាលាក្តីខ្មែរក្រហមបានបើកសវនាការសំណុំរឿងលេខ០០២ អំពីបទប្រល័យពូជសាសន៍ ឧក្រិដ្ឋកម្មប្រឆាំងមនុស្សជាតិ និងឧក្រិដ្ឋកម្មសង្គ្រាមប្រឆាំងនឹង នួន ជា អតីតប្រធានរដ្ឋសភា ខៀវ សំផន អតីតប្រធានរដ្ឋ អៀង សារី អតីតរដ្ឋមន្ត្រីការបរទេស និងអៀង ធីរិទ្ធ អតីតរដ្ឋមន្ត្រីក្រសួងសង្គមកិច្ចនៅក្នុងរបបវាលពិឃាត។ លោក យុទ្ធ ថងឌី អាយុ៤៣ឆ្នាំនៅខេត្តបន្ទាយមានជ័យដែលមានសាច់ញាតិចំនួន៥នាក់ស្លាប់ក្នុងរបបខ្មែរក្រហម បានតាមដានមើលសវនាការតាមកញ្ចក់ទូរទស្សន៍បានថ្លែងថាលោកមានការសប្បាយចិត្តចំពោះការកាត់ទោសអតីតមេដឹកនាំខ្មែរក្រហមជាន់ខ្ពស់បួននាក់នេះដែលទទួលខុសត្រូវចំពោះអំពើប្រល័យពូជសាសន៍ ប៉ុន្តែបើតុលាការកាត់ទោសអតីតមេដឹកនាំខ្មែរក្រហមជាន់ខ្ពស់តែបួននាក់នេះ វាហាក់ដូចជាអត់មានភាពយុត្តិធម៌សម្រាប់ជនត្រូវចោទនិងជនរងគ្រោះ។ «ចំពោះសំណុំរឿងលេខ០០២នេះ ខ្ញុំយល់ឃើញថាគេ (សាលាក្តីខ្មែរក្រហម) បានយកអ្នកទាំងបួននាក់មកកាត់ទោសហ្នឹង ជាដំណើរការមួយល្អហើយ។ ខ្ញុំគ្រាន់តែយល់ថាបើដំណើរការកាត់ទោសតែបួននាក់ហ្នឹង វាអត់មានភាពយុត្តិធម៌ទេ ពីព្រោះវាអត់បានដល់ទីបញ្ចប់ ពីព្រោះសំណុំរឿងផ្សេងៗទៀតស្ថិតនៅក្នុងភាពអាថ៌កំបាំង។ ចំពោះការកាត់ទោសបួននាក់នេះ ខ្ញុំគិតថាដំណើរការកាត់ទោសនេះមានដំណើរការល្អ ដោយសារវាបានបង្ហាញភាពយុត្តិធម៌ជូនប្រជាពលរដ្ឋដោយសារសាលាក្តីខ្មែរក្រហមបាននាំអ្នកទាំងបួននាក់មកបង្ហាញមុខតាមកញ្ចក់ទូរទស្សន៍ ឬ វិទ្យុឱ្យប្រជាពលរដ្ឋស្តាប់ ហើយបានឃើញទាំងរូបភាពទៀតផង»។ លោក ឡៅ ឡៃហេង អាយុ៥៣ឆ្នាំមកពីខេត្តឧត្តរមានជ័យដែលមានសាច់ញាតិស្លាប់ចំនួន១៣នាក់ស្លាប់ក្នុងរបបខ្មែរក្រហមបាននិយាយថាសវនាការកាត់ទោសអតីតមេដឹកនាំក្រហមជាន់ខ្ពស់បួននាក់នេះគឺជារឿងល្អនិងត្រឹមត្រូវសម្រាប់នាំយកយុត្តិធម៌មកជូនជនរងគ្រោះខ្មែរដែលត្រូវបានសម្លាប់កាលពីចុងទសវត្សរ៍១៩៧០។ «ចំពោះអារម្មណ៍របស់ខ្ញុំត្រេកអរចំពោះការបានឃើញការកាត់ទោសអ្នកដែលទទួលខុសត្រូវចំពោះការសម្លាប់រង្គាលប្រជាពលរដ្ឋខ្មែរ ហើយសង្ឃឹមថានឹងទទួលបាននូវភាពយុត្តិធម៌សម្រាប់ប្រជាពលរដ្ឋយើង។ ខ្ញុំមើលឃើញការកាត់ទោសនេះជាប្រវត្តិសាស្ត្រ ហើយក៏ជាគំរូសម្រាប់ជំនាន់ក្រោយៗទៀតកុំឱ្យដូចពួកខ្មែរក្រហមទៀត កុំឱ្យទៅជារបបផ្តាច់ការ»។ លោក វង់ វណ្ណៈ អាយុ៥១ឆ្នាំ នៅខេត្តកោះកុងដែលសាច់ញាតិស្លាប់ចំនួនប្រាំមួយនាក់ក្នុងរបបខ្មែរក្រហម បានថ្លែងថាការកាត់ទោសនេះមានសារៈសំខាន់ខ្លាំងណាស់សម្រាប់ប្រជាពលរដ្ឋខ្មែរដែលទទួលរងគ្រោះនៃរបបខ្មែរក្រហមនេះ ហើយការកាត់ទោសនេះដើម្បីបញ្ជាក់អំពីការដោះស្រាយបញ្ហានិទណ្ឌភាពនៅក្នុងសង្គមកម្ពុជា។ «ករណីកាត់ទោសសំណុំរឿងលេខ០០២នេះខ្ញុំយល់ថាវាជារឿងល្អណាស់ដែលយើងអាចនាំយកថ្នាក់ដឹកនាំកំពូលរបស់ខ្មែរក្រហមចូលទៅកាន់តុលាការដែលសម័យទំនើប សម័យជឿនលឿន គេប្រើច្បាប់តុលាការ ដើម្បីកំណត់ទោសរបស់ថ្នាក់ដឹកនាំខ្មែរក្រហម។ ខ្ញុំគិតថាសវនាការកាត់ទោសអតីតមេដឹកនាំខ្មែរក្រហមជាន់ខ្ពស់បួននាក់នេះ គឺជាព្រឹត្តិការណ៍ប្រវត្តិសាស្ត្រ។ តាមការតាមដានការកាត់ទោស ខ្ញុំដឹងថាវាអាចមានសំណុំរឿងលេខ០០៣និងលេខ០០៤»។ អ្នកតាមដានសវនាការកាត់ទោសអតីតមេដឹកនាំខ្មែរក្រហមជាន់ខ្ពស់ទាំងបួននាក់នេះចង់ឱ្យមានការបើកសវនាការករណីសំណុំរឿងលេខ០០៣ និងលេខ ០០៤ ដែលមានមេដឹកនាំដៃដល់ក្នុងការសម្លាប់នៅតាមតំបន់៕